ORDE do 7 de setembro de 2006 sobre delegación de competencias nos órganos centrais e periféricos desta consellería.
CONSELLERÍA DE TRABALLO — III. OUTRAS DISPOSICIÓNS — 18/09/2006

O 19 de agosto de 2005 publícase no Diario Oficial de Galicia a Orde do 18 de agosto sobre delegación e desconcentración de competencias nos órganos centrais e periféricos da Consellería de Traballo.
A necesidade de adaptar a citada disposición á actividade administrativa real da consellería aconsella modificar certos aspectos desta.
Coa presente disposición preténdese acadar unha maior axilidade no trámite e resolución dos asuntos que beneficie aos administrados, sen esquecer o debido respecto aos principios informadores do procedemento administrativo e sen menoscabo das garantías xurídicas establecidas, delegando no secretario xeral e nos titulares doutros órganos centrais e periféricos da consellería o exercicio e titularidade de determinadas competencias legalmente atribuídas ao conselleiro.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e o artigo 72.4º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e tendo en conta o disposto nos artigos 12 e 13 da
Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro e demais disposicións de xeral aplicación,
DISPOÑO:
Artigo 1º
Deléganse no secretario xeral as competencias que se relacionan a seguir, sen prexuízo das que son obxecto de delegación nos directores xerais, nos delegados provinciais e no presidente do Consello Galego de Relacións Laborais reguladas nos artigos 2º, 3º e 4º desta orde:
a) O despacho e resolución daqueles expedientes e asuntos de índole administrativa que lle estean atribuídos ao titular da consellería.
b) A autorización e disposición dos gastos xerais dos servizos da consellería non delegados expresamente noutros órganos, así como o seu compromiso e liquidación, ata o límite dos créditos autorizados e non reservados á aprobación do Consello da Xunta de Galicia, solicitando da Consellería de Economía e Facenda a ordenación dos pagamentos.
c) A tramitación e resolución daqueles expedientes de desconcentración dos créditos necesarios para o efectivo exercicio das funcións atribuídas aos delegados provincias.
d) As funcións que como órgano de contratación lle son atribuídas ao titular da consellería pola lexislación vixente, agás as delegadas expresamente noutros órganos.
e) A designación das comisións de servizos con dereito a indemnización, previstas no Decreto 144/2001, do 7 de xuño, do persoal destinado nos servizos centrais e dos delegados provinciais, así como a autorización para asistiren a cursos e actividades de formación e perfeccionamento do dito persoal.
f) As facultades que lle corresponden ao conselleiro en materia de persoal, nos termos establecidos no artigo 15 da Lei 4/1988, do 26 de maio, da función pública de Galicia, modificada pola Lei 4/1991, do 8 de marzo, e a Lei 3/1995, do 10 de abril, agás as reservadas legalmente á competencia exclusiva daquel ou que se deleguen expresamente noutros órganos.
g) Dispoñer canto concirne ao réxime interno da consellería cando non sexa competencia exclusiva do conselleiro ou doutro centro directivo.
h) A resolución dos recursos administrativos de alzada e de revisión, cando a facultade de resolución corresponda ao titular da consellería, así como a facultade de suspender a execución dos actos impugnados, sen prexuízo do establecido no artigo 2º.3 desta orde.
i) A admisión a trámite e resolución das solicitudes de revisión de oficio, a declaración de lesividade dos actos anulables e a revogación de actos de gravame ou desfavorables, segundo o previsto no capítulo I do título VIII da Lei 30/1992, de réxime xurídico das administracións públicas e do procedemento administrativo común.
j) Resolver as reclamacións previas á vía civil e laboral e os procedementos de responsabilidade patri
monial a que se refire a Lei 30/1992, de réxime xurídico das administracións públicas e do procedemento administrativo común.
k) As funcións que derivan do exercicio do protectorado das fundacións de interese galego adscritas a esta consellería.
l) O exercicio das facultades que a normativa de patrimonio lle atribúe ao titular da consellería.
m) A competencia para resolver os procedementos de concesión de axudas e subvencións e acordar o seu reintegro, agás os que se deleguen expresamente noutros órganos.
n) A imposición das sancións que lle correspondan ao titular da consellería en virtude da cualificación da infracción cometida ou da contía da sanción proposta.
Artigo 2º
1. Delégase nos directores xerais da Consellería de Traballo:
a) As funcións que como órgano de contratación son atribuídas ao titular da consellería pola lexislación vixente nos expedientes tramitados con cargo aos capítulos II e VI do orzamento de gastos, no ámbito do seu centro directivo, que teñan o carácter de contrato menor de acordo co texto refundido da Lei de contratos das administracións públicas, así como a autorizar, dispoñer, recoñecer obrigas e propoñer os pagamentos que corresponden aos citados expedientes.
b) Resolver os procedementos de reintegros das subvencións indebidamente percibidas polos seus beneficiarios, respecto das resolucións concesorias, das que traen causa, ditadas por delegación do conselleiro.
2. Delégase, especificamente no director xeral de Promoción do Emprego, dentro do seu ámbito de actuación, a autorización e disposición dos gastos de persoal das escolas obradoiro e obradoiros de emprego dos Camiños de Santiago, ata ao límite dos créditos correspondentes e non reservados á aprobación do Consello da Xunta de Galicia, así como a aprobación dos actos de disposición de créditos, o recoñecemento das obrigas e a ordenación de pagamentos relativos a eles.
3. Delégase, especificamente no director xeral de Relacións Laborais, dentro do seu ámbito de actuación, o coñecemento e resolución dos recursos de alzada interpostos contra as resolucións ditadas polos delegados provinciais no seu respectivo ámbito territorial.
Artigo 3º
Deléganse nos delegados provinciais da Consellería de Traballo, no seu respectivo ámbito territorial e sen prexuízo do establecido nos artigos anteriores:
a) A designación das comisións de servizo con dereito a indemnización, previstas no Decreto 144/2001, do 7 de xuño, do persoal destinado nos delegacións provinciais, así como a autorización para asistiren a cursos e actividades de formación e perfeccionamento do dito persoal.
b) Autorizar e dispoñer os gastos con cargo ao capítulo II dos orzamentos de gastos da comunidade autónoma, ata o límite dos créditos que para tal fin sexan distribuídos polo secretario xeral da consellería
por delegación do conselleiro e que non se atopen reservados á aprobación do Consello da Xunta de Galicia, así como recoñecer as obrigas de gasto e propoñer os pagamentos correspondentes aos créditos distribuídos.
Respecto dos referidos créditos, as funcións que como órgano de contratación lles son atribuídas ao titular da consellería pola lexislación vixente.
c) A competencias para efectuar as contratacións de persoal laboral que se realicen ao abeiro do disposto na lexislación vixente, as cales serán tramitadas e subscritas por eles, logo das autorizacións correspondentes.
d) Actuar como órgano de contratación nos contratos administrativos especiais.
e) Respecto dos créditos desconcentrados actuar como órgano de contratación, así como autorizar e dispoñer os gastos correspondentes aos ditos créditos excepto os casos reservados á competencia do Consello da Xunta de Galicia, así como a aprobación dos actos de disposición de créditos e o recoñecemento das obrigas, solicitando da Consellería de Economía e Facenda a ordenación dos correspondentes pagamentos.
f) Resolver os procedementos de reintegro das subvencións indebidamente percibidas polos seus beneficiarios, respecto das resolucións concesorias, das que traen causa, ditadas por delegación do conselleiro.
Artigo 4º
Deléganse no presidente do Consello Galego de Relacións Laborais, dentro do seu ámbito de actuación:
a) O despacho e a resolución de expedientes e asuntos de índole administrativa.
b) A resolución das reclamacións e queixas pola actuación do persoal ao servizo do Consello.
c) As facultades que lle corresponden ao conselleiro en materia de persoal ao servizo do Consello agás as reservadas legalmente á competencia exclusiva daquel.
d) A designación das comisións de servizos con dereito a indemnización, previstas no Decreto 144/2001, do 7 de xuño, do persoal destinado no Consello, así como a autorización para asistiren a cursos e actividades de formación e perfeccionamento do dito persoal.
e) As funcións que como órgano de contratación lle son atribuídas ao titular da consellería pola lexislación vixente.
f) Autorizar e dispoñer os gastos propios do consello, ata o límite dos créditos autorizados, excepto os casos reservados á competencia do Consello da Xunta de Galicia, así como a aprobación dos actos de disposición de créditos e o recoñecemento das obrigas e solicitar da Consellería de Economía e Facenda a ordenación dos correspondentes pagamentos.
Artigo 5º.-Réxime xurídico da delegación.
1. As resolucións administrativas que se adopten facendo uso das delegacións contidas nesta orde farán constar expresamente esta circunstancia e consideraranse ditadas polo órgano que as conferiu.
2. En calquera momento, o conselleiro poderá avocar para si o exercicio das competencias que son delegadas por esta orde.
En todo caso quedan excluídas das delegacións contidas nesta orde, os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 44.2º da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro.
3. En caso de ausencia ou enfermidade do secretario xeral, dos delegados provinciais ou dos directores xerais as atribucións deles contidas nesta orde quedarán delegadas respectivamente no vicesecretario xeral, nos secretarios provinciais e no secretario xeral, durante o tempo que persistan as devanditas causas.
4. Enténdese comprendido nas delegacións o exercicio da competencia para resolver os recursos de reposición que se interpoñan contra as resolucións que dite en virtude das facultades que se delegan nesta orde.
Disposición derrogatoria
Queda derrogada a Orde do 18 de agosto de 2005 sobre delegación e desconcentración de competencias nos órganos centrais e periféricos da Consellería de Traballo.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de setembro de 2006.
Ricardo Jacinto Varela Sánchez
Conselleiro de Traballo